"กรณ์"ยันไม่ปลดเลขาฯก.ล.ต.
รมว.คลัง ยันไม่คิดปลด "ธีระชัย" ออกจากเลขาธิการ ก.ล.ต. เพราะความเห็นการเมืองแตกต่างกัน รอให้หมดอายุเดือน ก.ย.นี้ หาคนใหม่เข้าไปแทน
14 มิ.ย. 2554

รมว.คลัง ยันไม่คิดปลด "ธีระชัย" ออกจากเลขาธิการ ก.ล.ต. เพราะความเห็นการเมืองแตกต่างกัน รอให้หมดอายุเดือน ก.ย.นี้ หาคนใหม่เข้าไปแทน
นายกรณ์ จาติกวณิช รมว.คลัง กล่าวว่า เรื่องที่นายธีระชัย ภูวนาถนรานุบาล เลขาธิการ คณะกรรมการกำกับหลักทรัพย์และตลาดหลักทรัพย์ (ก.ล.ต.) ออกมาชี้แจงเรื่องของนางสาวยิ่งลักษณ์ ชินวัตร ไม่เกี่ยวข้องกับที่ภาคประชาชนกำลังตรวจสอบว่านางสาวยิ่งลักษณ์ให้การเท็จกับศาล



กรณ์
นอกจากนี้เรื่องที่เลขาธิการ ก.ล.ต. ออกมาชี้แจงเป็นเรื่องที่มีข้อสรุปมาตั้งแต่ปีที่แล้ว ซึ่งถ้าหาก ก.ล.ต. เห็นว่าเป็นเรื่องสำคัญก็น่าจะแถลงมาตั้งแต่ปีที่แล้ว โดยหลังศาลตัดสินคลังเคยทำหนังสือไปถาม ก.ล.ต. ว่าจะดำเนินการเรื่องนี้อย่างไรต่อ แต่ทาง ก.ล.ต. ก็ไม่ได้ชี้แจงกลับมา  ซึ่งเรื่องที่เลขาธิการ ก.ล.ต. ออกมาชี้แจงไม่สามารถแก้ปัญหาให้กับนางสาวยิ่งลักษณ์ได้
นายกรณ์ กล่าวว่า ไม่เคยคิดปลดนายธีระชัย ที่ถูกหลายฝ่ายมองว่าเป็นคนของรัฐบาลเก่า เพราะเคารพบทบาทหน้าที่ขององค์กรอิสระ ซึ่ง ก.ล.ต. ก็เหมือนกับธนาคารแห่งประเทศไทย (ธปท.) มีกฎหมายเฉพาะ การเข้าไปแทรกแซงโยกย้ายเพียงเพราะบุคคลนั้นมีความเชื่อและอุดมการณ์ทางการเมืองที่แตกต่างกัน ถือว่าเป็นเรื่องที่ไม่เป็นเรื่อง
"ในส่วนของตัวบุคคลที่ไม่มีความเหมาะสม เมื่อถึงเวลาผมและรัฐบาลนี้ก็ได้ดำเนินการเปลี่ยนแปลงนำบุคคลที่มีความเหมาะสมกว่าเข้าไปโดยตลอด เราไม่มีอำนาจจะไปปลดหรือโยกย้ายเลขาธิการ ก.ล.ต. หรือ ผู้ว่า ธปท. เราขอให้ปฏิบัติหน้าที่อย่างสุจริตและตามกรอบกฎหมาย" นายกรณ์ กล่าว
นายกรณ์ กล่าวว่า นายธีระชัย จะหมดวาระในสิ้นเดือน ก.ย.นี้ ในส่วนของประธาน ก.ล.ต. ได้แต่งตั้งคนใหม่จะมีผลวันที่ 14 ก.ค.นี้ มีการแต่งตั้งก่อนที่นายวิจิตร สุพินิจ ประธาน ก.ล.ต. คนเดิมจะมีปัญหาลาออกไป